Nýjar vonir hafa vaknað í kjölfar uppljóstrunar vísindamanna um að þeir hafi fundið nýja aðferð við að gera breytingar á erfðaefni . Þeir segja að mögulega verði hægt að lagfæra 89% þeirra 75 þúsund stökkbreytinga sem vitað er að leiða til ýmissa sjúkdóma . Vísindamenn hafa fundið leið til að gera nákvæmari og öruggari breytingar á erfðaefni en áður hefur þekkst . Í um sjö ár hefur verið notast við svokallaða CRISPR / Cas 9 - tækni , sem hefur verið lýst sem skærum sem klippa á kjarnsýrukeðjuna til að gera tilætlaðar breytingar . Sú tækni hefur reynst nokkuð mistæk en nýju aðferðinni , prime editing , hefur verið lýst sem ritvinnsluforriti sem hægt sé að nota til að skipta um eða eyða heilum bútum af DNA eða leiðrétta stakar „ stafsetningarvillur “ í þeim milljörðum bókstafa , eða kirna , sem mynda erfðamengi mannsins . Aðferðin felur í sér að sameina tvö ensím , Cas 9 og svokallaðan víxlrita , og „ forrita “ RNA-sameind til að beina ensímunum á réttan stað . En í raun má segja að hún jafnist á við að ýta á Ctrl-F til að finna textann sem þú vilt breyta , ýta á Ctrl-C og svo Ctrl-V til að líma inn nýja textann , eins og blaðamaður BBC kemst svo skemmtilega að orði . Einn vísindamannanna , dr. David Liu , segir aðferðina marka upphaf fremur en enda , þar sem langur vegur sé fyrir höndum . Tekist hefur að gera 175 breytingar á mannsfrumum á tilraunastofu , meðal annars breytingar sem fólu í sér viðgerð á genum sem valda sigðkornablóðleysi og Tay-Sachs-sjúkdómnum . Liu segir vonir standa til að prime editing muni gera mönnum kleift að lagfæra um 89% þeirra 75 þúsund stökkbreytinga sem vitað er að leiða til ýmissa sjúkdóma . Þá er horft til þess að hægt verði að gera breytingar á taugafrumum sem er ekki hægt með CRISPR-tækninni . Bið í að aðferðinni verði beitt í lækningaskyni „ Þetta er augnablik til að standa upp og klappa , “ sagði Fyodor Urnov , erfðaverkfræðingur við University of California , í samtali við NPR . „ Fyrir erfðaverkfræðinga er þetta dálítið eins og að nýr Avenger hafi gengið til liðs við okkur . Einhver sem býr yfir ofurkröftum sem þörf er á . Það er ekki nógu djúpt í árina tekið að segja að maður sé spenntur , “ bætti hann við . Uppgötvuninni sem greint var frá í tímaritinu Nature á mánudag , var almennt fagnað af vísindasamfélaginu en menn voru þó á einu máli um að nokkur bið yrði á því að hægt væri að nota aðferðina í lækningaskyni . Þá mun hún ekki koma í staðinn fyrir CRISPR-tæknina , þar sem hún er áfram heppilegri til gera breytingar á stærri hlutum erfðaefnisins . Prime editing mun hins vegar bjóða upp á meiri nákvæmni . „ Ef þú hugsar um CRISPR eins og flug , flugvél , þá er þessi nýja aðferð eins og þyrla , “ útskýrir Urnov . „ Hún flýgur líka og kemur þér frá stað A á stað B. En það eru ákveðnir hlutir , eins og að lenda á Salesforce-turninum hér í San Francisco , þar sem þyrla hentar betur en flugvél . “